SKRIFTLIG FORESPØRGSEL E-0618/03

af Dagmar Roth-Behrendt (PSE)og Christa Prets (PSE) til Kommissionen

(3. marts 2003)

Om: Sikkerhedsrisiko for dykkere på grund af uensartede deko-tabeller

Deko-tabeller beskytter dykkere mod dykkerulykker (dekompressionsulykker). På grundlag af dykkernes opholdstid på bestemte dybder beregnes det, hvilke opstigningspauser, der er nødvendige for at undgå dekompressionsulykker.

Dykkerverdenen (erhverv og sport) befinder sig i den situation, at der ikke findes ensartede deko-tabeller i EU-landene. Manglen på europæiske standarder med henblik på ensartede deko-tabeller betyder, at opholdstiderne på bestemte dybder fastsættes forskelligt i EU-landene, og at risikoen for dykkerulykker dermed øges.

I 2000 ændredes deko-tabellerne fra 1992 i nogle EU-lande. Denne ændring blev imidlertid foretaget på forskellig vis.

I betragtning af, at der ikke eksisterer fælles regler for deko-tabeller på europæisk plan, og dykkerne som følge heraf udsættes for en øget sundhedsrisiko, bedes Kommissionen besvare følgende spørgsmål:

1. Er Kommissionen bevidst om dette problem?

2. Overvejer Kommissionen at træffe foranstaltninger for at løse dette problem på europæisk plan?

Svar afgivet på Kommissionens vegne af David Byrne

(26. marts 2003)

1. Kommissionen er ikke blevet gjort opmærksom på dette specifikke problem.

2. Kommissionen mener ikke, at EF-traktatens artikel 152 vedrørende folkesundhed kan udgøre retsgrundlaget for at vedtage fællesskabsforanstaltninger på dette område.

Den Europæiske Standardiseringsorganisation (CEN) vedtog allerede i 2000 på frivillig basis standard EN 13319: 2000 vedrørende dybdemålere og instrumenter, der kombinerer målingen af dybde og tid. Dykkeren får mulighed for at vide, hvor længe han har været udsat for et vist tryk, hvilket hænger sammen med dybden. CEN-standarden garanterer en høj grad af nøjagtighed, hvad angår ovennævnte aspekter. Oplysningerne, der findes i de protokoller over dykkersyge (dekompressionssygdom), som anvendes i de forskellige medlemsstater, er stadig uensartede, og problemerne desangående kan ikke løses ved hjælp af CEN-standarder.

Der skal også gøres opmærksom på, at CEN vedtog standard EN 1809:1997 vedrørende sikkerhedskrav og prøvningsmetoder for afbalanceringsveste inden for rammerne af direktiv 89/686/EØF om personlige værnemidler(1). Referencerne for denne standard blev offentliggjort i EFT(2). Deko-tabeller anvendes også i forbindelse med dykkerundervisning og dykkertjenester, som udbydes til forbrugerne. Kommissionen vil om kort tid forelægge en generel rapport om tjenesteydelsers sikkerhed i overensstemmelse med Parlamentets og Rådets krav i artikel 20 i det reviderede direktiv 2001/95/EF om produktsikkerhed i almindelighed(3). I rapporten drøftes en række emner og prioriterede områder vedrørende tjenesteydelsers sikkerhed. Der er endnu ikke blevet udpeget eksisterende oplysninger om personskader eller risikovurdering, som vedrører brugen af forskellige deko-tabeller.

Kommissionen har fået oplyst, at CEN er i færd med at udvikle en række standarder for dykkertjenester og uddannelse af sportsdykkere og instruktører (CEN/TC 329 Tourism services (turisme), WG 3, draft standards (udkast til standarder) prEN 14153-1, 14153-2, 14153-3, 14413-1, 14413-2 og 14467). I forbindelse med dette arbejde vil man fokusere på de vigtigste risikoelementer i forbindelse med organiseret dykning og give input til drøftelserne af det hensigtsmæssige i at standardisere yderligere på området for sportsdykning.

(1) Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler (EFT L 399 af 30.12.1989).

(2) EFT C 183 af 13.6.1998.

(3) EFT L 11 af 15.1.2002.